Mazurek, Milan, poslanec NR SR (2020-09-22):
Vážený pán predsedajúci, ctené kolegyne, kolegovia, ja sa chcem pri obhajobe alebo pri prezentácii tohto nášho návrhu zákona obrátiť na koaličných poslancov, pretože práve koaliční poslanci majú možnosť dnes rozhodovať o tom, kam sa bude Slovensko uberať. Hovoríte opakovane aj o tom, že tu čelíme pandémii, že naša vláda sa musí vysporiadavať s výraznou, obrovskou, gigantickou globálnou krízou, čo sú v podstate fakty, a že jednoducho potrebujeme šetriť, tak ste sa rozhodli šetriť na dôchodcoch, rozhodli ste sa znižovať minimálnu mzdu, rozhodujete sa k tomu, aby ste zaviedli odvody na 13. a 14. plat, chcete zdaňovať a zvyšovať poplatky pri registrácii starších áut a tak ďalej a tak ďalej. Keď sme v parlamente navrhovali, aby sme šetrili z opačnej strany, z opačného konca, a to je, aby sme znížili platy poslancom, odmietli ste. Keď je tu teraz návrh na to, aby sa znížili príspevky politickým stranám, čím by sa ušetrili desiatky miliónov eur, odmietate to. Preto navrhujeme zákon, ktorý hovorí o tom, že by sme ušetrili ročne 30 mil. eur a neušetrili by sme ich žiadnou drastickou formou. Nikoho by sme nevyhodili na ulicu, nikoho by sme nepripravili o prácu, iba by sme zamedzili pár nenažrancom nechutne sa obohacovať na štátnom rozpočte. Úplne jednoduchý recept. Najlepší príklad vidíme na vyššom územnom celku v Banskej Bystrici, kde naozaj skupinka tzv. dobrých liberálov, tých správnych, ktorých ste svorne všetci podporovali, aby ste dokázali poraziť Mariana Kotlebu, využíva zdroje úradu na to, aby si dávala také premrštené nechutné mzdy a odmeny, že sa z toho človeku až točí hlava, a práve o tomto je náš návrh zákona. Chceme zaviesť strop, aby výdavky Úradu samosprávneho kraja na jeho vlastnú réžiu boli 5 % zo všetkých príjmov. Keď sme to prepočítavali, aj zo skúseností, ako má kolega predkladateľ Martin Beluský, priamo na úrade alebo na Regionálnej správe ciest v Banskobystrickom samosprávnom kraji, kde pôsobil, je to úplne, úplne férová, úplne bezproblémová marža, jednoducho nie je problém tieto percentá z príjmov dodržať. Akurát sa budú musieť niektorí zo svojich prehnaných, nekresťanských platov trochu uskromniť. Tých 30 mil. eur ročne, ktoré Slovensko dnes výrazne potrebuje, by sa mohli investovať do toho, aby sa vytvárali v jednotlivých samosprávnych krajoch pracovné miesta. Mohli by sa lepšie rekonštruovať cesty II. a III. triedy, čím by sa zlepšila infraštruktúra v týchto krajoch, a to by taktiež podnietilo vytváranie ďalších pracovných miest. Jednoducho využiteľnosť tých peňazí je nekončená a tie samosprávne kraje by mali fantastickú možnosť na to, aby podporili ten svoj rozvoj, ale zároveň aby sa čo najlepším spôsobom bránili tejto prichádzajúcej a aktívne pôsobiacej kríze a mohli tak pracovať pre svojich vlastných obyvateľov. Úplne férový, doslova fantastický návrh zákona, s ktorým by nemal byť žiaden problém, a práve kríza, ktorá tu dnes panuje a ktorou neustále argumentujete, nás oprávňuje k tomu, aby sme tieto stropy aj do budúcna nastavili a zamedzili takým doslova nekresťanským lúpežiam, aké prezentuje hlavne KDH napríklad v Prešovskom kraji pod vedením Milana Majerského, ktorý si neváhajú dávať na konci roka doslova nechutné odmeny len preto, že môžu. To, že zadlžujú kraj, to, že riadia najchudobnejší kraj na Slovensku, to ich nezaujíma, hlavne, že si nadelíme pekné odmeny. A potom ešte si odhlasujú aj poslanci odmeny pre seba v rámci zastupiteľstva tohto kraja. My preto chceme pristupovať k výdavkom štátneho rozpočtu, k výdavkom samospráv veľmi zodpovedne, chceme, aby na jednej strane pracovali s vyrovnaným štátnym rozpočtom, na druhej strane, aby naozaj pracovali pre tých obyvateľov, a nielen pre seba, aby ich pôsobenie v tých samosprávnych krajoch nebolo samoúčelné, že jediným zmyslom toho predsedu alebo toho konkrétneho podpredsedu, či jednotlivých vedúcich sekcií na úradoch bolo byť tam a poberať plat, ale práve naopak, aby ich pôsobnosť bola poslaním, preto aby zlepšovali život všetkých obyvateľov tohto kraja. A práve vy, koaliční poslanci, dnes máte možnosť pomôcť štátu, samosprávam, pomôcť obyvateľom Slovenskej republiky vysporiadať sa s následkami krízy, pomôcť im ľahšie prečkať túto krízu a pomôcť im mať kvalitnejší život v rámci jednotlivých územných celkov. Úplne jednoduchá vec, ktorá sa, ktorá stačí urobiť, a to je hlasovať za náš návrh zákona. V druhom čítaní môže prísť k debatám, k pozmeňujúcim návrhom k tomu, že tie čísla vám možno trochu pomeníte, že si poviete, že to má byť 6 %, 6,5 %, ale nastavme tie limity tak, aby sme tie peniaze ušetrili, pretože každý jeden milión, dva, tri, to sa nazbiera eur, je potrebných dnes na to, aby sme skutočne mohli pracovať v tejto kríze efektívnejšie. Ja fakt chcem veriť, že vám aspoň trochu záleží na tom Slovensku, že aj keď ste si dali programové vyhlásenie vlády, ktoré počíta s gigantickým navýšením výdavkov štátneho rozpočtu, že aj keď ste tu vytvorili nové ministerstvo, že aj keď ste sa zaviazali k tomu, že budete dávať 2 % HDP na zbrojenie, že aj napriek tomu budete myslieť aj na tých obyčajných ľudí v tých jednotlivých regiónoch a že nájdete spoločnú reč s ostatnými kolegami, s ďalšími poslancami, aby ste mohli zlepšiť život týchto ľudí a aby ste neurobili nič zlé, ale len ukrátili nenažranosť určitých malých skupiniek, ako je napríklad rodina Lunterovcov v Banskej Bystrici. Ďakujem veľmi pekne za podporu.